ועדת הפנים והגנת הסביבה, כנסת 19, פרוטוקול מספר 234, 2014-02-24 11:15

מירי רגב: בוקר טוב לכולם.

מירי רגב: אני פותחת את ישיבת ועדת הפנים והגנת הסביבה לדיון בשתי הצעות חוק, הצעת חוק פרטית והצעת חוק ממשלתית, בנושא דחיית תאגוד של עיריות לתאגיד מים וביוב.

מירי רגב: הצעת החוק הממשלתית נקראת הצעת חוק תאגידי מים וביוב (תיקון מס' 7), התשע"ד-2014 (מ/849), והצעת החוק הפרטית נקראת הצעת חוק תאגידי מים וביוב (תיקון – דחיית מועדים), התשע"ד-2014 (פ/2060).

מירי רגב: לפני שנתחיל לדון על הצעות החוק, נצביע על מיזוג ההצעות, כפי שהבטחנו לממשלה.

מירי רגב: מי בעד מיזוג ההצעות?

דוד אזולאי: יש הבדל מהותי בין שתי ההצעות.

מירי רגב: אני יודעת, אבל תיכף נדבר על זה.

מירי רגב: מי נגד?

מירי רגב: בעד – 7

מירי רגב: נמנעים – אין ההצעה למזג את שתי הצעות החוק נתקבלה.

מירי רגב: אין מתנגדים ואין נמנעים.

מירי רגב: אם כך, אנחנו דנים בהצעת חוק משולבת.

<תומר רוזנר: כפוף לאישור ועדת הכנסת.

יעקב אשר: גברתי מנהלת הוועדה, אני מצביע במקום חבר הכנסת אייכלר.

מירי רגב: אני מבקשת לכתוב בפרוטוקול שעל-פי ההצבעה בוועדת הפנים והגנת הסביבה מיזגנו את שתי ההצעות, הממשלתית והפרטית, בסוגיית דחיית תאגוד תאגידי המים, בכפוף לאישור ועדת הכנסת.

דב חנין: גברתי מנהלת הוועדה, יש בקשה קבועה של "המשמר החברתי" לרשום את שמות המצביעים.

דב חנין: אני רק אומר למען הפרוטוקול, כי כשאנחנו מצביעים זה לא נרשם בפרוטוקול.

דב חנין: אני מציע שזה יירשם.

שמות המצביעים: עוד דברים לטובת הנוהל וההיבט המשפטי?

שמות המצביעים: לא.

שמות המצביעים: נמצאים אתנו, לטובת הפרוטוקול, היועץ המשפטי של הוועדה, תומר רוזנר, והיועץ המשפטי של ועדת הכלכלה, איתי עצמון.

שמות המצביעים: אנחנו דנים היום בהצעת חוק שתיכף הממשלה תפרט אותה, וביקש גם משרד הפנים להגיב על כמה דברים אז הוא נרשם לדיבור.

יעקב אשר: גם אני מבקש להתייחס כמגיש הצעת החוק ביחד אתך.

מירי רגב: אני מתכבדת לברך את יושב-ראש מרכז השלטון המקומי, חיים ביבס, שנמצא אתנו בדיון הזה, ואת ראשי העיריות שנמצאים פה, ראש עיריית מגדל העמק אלי ברדה.

מירי רגב: אני מבקשת לפתוח ולהגיד, אנחנו פועלים ביחד עם השלטון המקומי – יושב-ראש מרכז השלטון המקומי מינה צוות של ראשי עיריות, בראשות מנכ"ל מרכז השלטון המקומי, שעד אמצע חודש מרץ צריך להציג את ההמלצות שלו בפני השלטון המקומי ואז אנחנו נבוא לשרים הרלוונטיים.

מירי רגב: אמרתי לאורך כל הדרך שיש לי כוונה לבטל את תאגידי המים.

מירי רגב: הדיון הזה הוא דיון ראשוני, שבא להאריך את משך הזמן לתאגוד של אותן עיריות שלא רוצות להתאגד ושמבקשות שישמעו אותן.

מירי רגב: לכן הצעת החוק הזאת באה כרגע לתת להן מענה.

מירי רגב: במהלך חצי השנה הקרובה אנחנו רוצים להוביל למהלך אחר.

מירי רגב: הנושא הזה יהיה כמובן בתיאום עם שלושה שרים: שר הפנים, שר התשתיות ושר האוצר.

מירי רגב: אנחנו נציג את זה בפניהם בצורה מסודרת.

מירי רגב: כרגע אנחנו דנים, מבחינתי, בשלב ראשון חשוב.

מירי רגב: אני רוצה להודות בפתיחת הדיון הזה לשר הפנים, לשר האוצר ולשר התשתיות, שלולא ההסכמה שלהם ללכת לקראת בקשת הוועדה ובקשת השלטון המקומי לא היינו נמצאים כרגע בדיון על הצעת החוק הזאת.

מירי רגב: אני מבקשת להודות להם.

מירי רגב: בהזדמנות הזאת אני מודה גם ליושב-ראש הקואליציה, יריב לוין, שסייע, וליושב-ראש הכנסת, שסייע גם הוא כדי שהצעת החוק הזאת תעבור לדיון בוועדת הפנים והגנת הסביבה.

מירי רגב: זה הפתיח שלי לדיון בהצעת החוק.

מירי רגב: אני מבקשת שהממשלה תציג בשלב הראשון את הצעת החוק הממשלתית.

דוד אזולאי: אני מבקש את התייחסותך להיעדרותו של ישראל עינב מהישיבה.

מירי רגב: אתמול שלח לי ישראל עינב הודעה שהוא לא מתכוון להגיע לדיון משום שראשי העיריות תוקפים אותו כאן באופן אישי.

<אלי ברדה: אז בואו נקיים דיון בעניינו.

<אלי ברדה: אנחנו מבקשים לקיים דיון בעניינו.

<אלי ברדה: הוא מתנהג כנציב העליון, מתעמר ברשויות המקומיות, פוגע בתאגידים.

<אלי ברדה: אני חושב שאת צריכה לזמן דיון בנושא התפקוד של ישראל עינב, שמשום מה נהנה מאיזו חסינות שאף אחד לא מבין אותה.

מירי רגב: למרות שהוא כתב את המכתב הזה, אמרתי לו שבמשך כל הישיבות בוועדה הגנתי על כבודו.

מירי רגב: לא יכולתי למנוע מאנשים להגיד את מה שהם חושבים עליו.

מירי רגב: אני מבקשת ממנו, כמו מכל פקיד, שיגיע לוועדה.

מירי רגב: אך הוא בכל זאת החליט לא להגיע לוועדה.

<אלי ברדה: הוא פקיד שעושה שריר בשרירות-לב.

מירי רגב: גברתי מנהלת הוועדה, אני מבקשת לקיים דיון בהשתתפות השר סילבן שלום, יושב-ראש מרכז השלטון המקומי ונציגיו על-פי החלטתו, שר האוצר, נציג משרד הפנים ומנהל רשות המים על התלונות שיש לראשי העיריות ולשלטון המקומי על התנהגותו של פקיד בכיר שנבחר על-ידי הממשלה, על התנהגותו בהפעלת רשות המים מולם.

דוד אזולאי: עד הדיון אני מציע להוציא מכתב לממונה עליו, להודיע לו שהוא לא מופיע פה לישיבות.

מירי רגב: זה ברור, אמרתי את זה עכשיו.

מירי רגב: זה ייצא, מאה אחוז.

<אבירם דהרי: שבמסגרת אותו דיון יבררו כיצד הוא מונה בכלל.

<חיים ביבס: חבר'ה, אנחנו עוד פעם מפספסים.

<חיים ביבס: באנו לדון במשהו אחד.

<חיים ביבס: בואו לא נפספס.

יעקב אשר: על איזה חבל נתלה אותו?...

יעקב אשר: זה לא תוכנית כבקשתך.

<חיים ביבס: אפשר לקיים דיון בנפרד על התפקוד של ישראל עינב.

<חיים ביבס: זה בדיוק מה שהוא רוצה.

<חיים ביבס: הוא לא מגיע לפה כדי שאתה תמשוך לכיוון הזה.

<אבירם דהרי: אבל שיתקיים דיון.

<חיים ביבס: חשוב יותר שנקיים דיון על הצעת החוק שלפנינו.

מירי רגב: חבר הכנסת אזולאי, קיבלתי את הצעתך.

מירי רגב: הנושא הזה בהחלט נרשם.

מירי רגב: יישלח מסמך מסודר לגורמים הרלוונטיים.

מירי רגב: אני מבקשת לעבור להתייחסות הממשלה.

מירי רגב: מי מנציגי הממשלה יציג את הצעת החוק?

מירי רגב: לאחר מכן יעקב אשר יציג את הצעת החוק הפרטית.

מירי רגב: התייחסות ראשונית תהיה ליושב-ראש מרכז השלטון המקומי ולאחר מכן לגורמים הרלוונטיים שנרשמו לדיון.

מירי רגב: בבקשה.

<יחזקאל ליפשיץ: שלום, גברתי.

<יחזקאל ליפשיץ: אני סמנכ"ל במשרד התשתיות הלאומיות, האנרגיה והמים.

<יחזקאל ליפשיץ: בעקבות דיון שנערך בוועדת הפנים והגנת הסביבה לפני כחודשיים, אם אינני טועה, דובר על כך שהמועד האחרון להקמת תאגיד מים עצמאי למי שלא הקים עדיין תאגיד, כפי שנקבע בחוק היום, שהוא 30 בינואר 2014, יידחה בחצי שנה, ולאחר מכן דיברת על כך שיינתן מועד נוסף.

<יחזקאל ליפשיץ: בעקבות בקשות של ראשי עיריות שנכחו כאן בוועדה ובעקבות בחירה של ראשי עיריות חדשות בבחירות לרשויות המקומיות בסוף שנת 2013 דובר על כך שנדחה את המועד האחרון להקמת תאגיד עד לסוף שנת הכספים 2014.

<יחזקאל ליפשיץ: הצעת החוק הזאת עונה בעצם על הדרישה כפי שביקשת.

<יחזקאל ליפשיץ: נדחה כאן המועד האחרון להקמת תאגיד, מסוף ינואר 2014, שהוא תאריך שעבר כבר לפני כמה שבועות, עד לסוף שנת 2014.

<יחזקאל ליפשיץ: בזאת עניינה של הצעת החוק האמורה, וכולם רואים את הצעת החוק לפניהם.

מירי רגב: תיכף נציג את הצעת החוק הפרטית.

מירי רגב: לחלק מהצעת החוק הפרטית אני מבינה שאתם מתנגדים, גם משרד האוצר וגם משרד התשתיות.

מירי רגב: אני מבקשת שתאמר, לטובת הפרוטוקול, האם אתה מייצג כאן גם את עמדת רשות המים?

<יחזקאל ליפשיץ: לא.

<יחזקאל ליפשיץ: אני מייצג את משרד התשתיות.

<יחזקאל ליפשיץ: יש כאן נציגים מכובדים של רשות המים.

<יחזקאל ליפשיץ: היא רשות עצמאית שכפופה למשרד.

<קריאה: יותר מדי עצמאית.

מירי רגב: זה שיטת ההתאגדות.

מירי רגב: האם לנציגי רשות המים יש מה להוסיף על דברי נציג משרד התשתיות לגבי הצעת החוק הממשלתית?

<תהל ברנדס: לא כרגע.

מירי רגב: האם למשרד הפנים יש משהו להוסיף על מה שאמר נציג משרד התשתיות על הצעת החוק הממשלתית?

<מרדכי כהן: רק הערה אחת.

<מרדכי כהן: בוועדת השרים האחרונה שר הפנים, למרות שזה לא נכנס לתיקון, ביקש, ואכן בקשתו התקבלה באותה ועדת שרים, שבמקביל לדחייה, לגבי אותן רשויות מקומיות חלשות שמעוניינות להתאגד ולא יכולות להתאגד יתגבש הסכם בין משרד האוצר, משרד התשתיות ומשרד הפנים עד מחצית חודש מרץ 2014 לחבילת תמריצים, בכדי לסייע לאותן רשויות מקומיות, באמצעות התאגידים, לקלוט אותן באותה חבילת תמריצים.

מירי רגב: אסכם כך, זה נכון וזה חשוב.

מירי רגב: זה מקובל עליי.

מירי רגב: זה מקובל גם על משרד האוצר?

<אלון מסר: נעשה מאמץ לסיים את הנושא הזה בהקדם האפשרי.

מירי רגב: נקבע לזה תאריך, שיהיה מתואם כמובן גם אתכם ועם משרד התשתיות.

מירי רגב: זה מקובל עליכם?

זבולון כלפה: זה תקף רק לגבי הרשויות המקומיות החלשות.

<אלון מסר: הקמנו צוות, שהתכנס כבר פעם אחת, ואנחנו באמת בוחנים תמריצים כדי שתאגידים קיימים יוכלו לקחת תחת כנפיהם רשויות מקומיות שמתקשות כרגע בנושא משק המים.

מירי רגב: בסדר.

מירי רגב: השלטון המקומי שותף למהלך הזה לגבי הרשויות המקומיות החלשות?

יעקב אשר: יש לי הערה חשובה.

יעקב אשר: גם המודל של ראשון לציון?

יעקב אשר: המודל הזה הוא בעצם אפשרות לאותם תאגידים.

<אלון מסר: נבחן את האפשרות להשתמש במודל הזה.

<מרדכי כהן: אמרנו שאנחנו גמישים ופתוחים גם לזה.

מירי רגב: חלק מהצוות כולל גם את השלטון המקומי?

מירי רגב: הוא חלק מהצוות שלכם?

מירי רגב: מצוין.

מירי רגב: אסכם את זה.

מירי רגב: יעקב אשר, אנא הצג את הצעת החוק הפרטית שלנו, בבקשה.

מירי רגב: נציגי משרד האוצר, יש לכם הערות על הצעת החוק הממשלתית?

<אלון מסר: לא.

מירי רגב: לטובת הפרוטוקול נא להוסיף גם את זה.

מירי רגב: בבקשה.

יעקב אשר: קודם כול, אני רוצה להודות ליושבת-ראש הוועדה שגרמה לכך שיהיה דיון.

יעקב אשר: הכנו ביחד את הצעת החוק, יזמנו את זה ביחד והיא ליוותה את זה באמת בהרבה עבודה מאחורי הקלעים.

יעקב אשר: באמת "שאפו" על ההצלחה הזאת.

יעקב אשר: אני חושב שההצלחה הזאת חשובה מאוד, כי השולחן העגול הזה – ופה אני פונה למשרד האוצר, והייתי פונה גם לישראל עינב אם הוא היה פה – "ייקוב הדין את ההר", ההתנהלות הזאת של ללכת עד הסוף ולא לנסות למצוא פתרונות במקומות שבהם יש שונוּת, הרי לא כולם אותו דבר ויש שונוּת כזאת או אחרת, היתה חוסכת לנו הרבה מאוד צרות בדרך.

יעקב אשר: לכן אני מסכים עם עמדת משרד הפנים כפי שהציג אותה מרדכי כהן לגבי האבסורד הזה, שהיו רשויות מקומיות שזעקו שהן רוצות להתאגד אך לא מאגדים אותן.

<אלון מסר: כי החוק לא איפשר.

<אלון מסר: עד היום לא היה אפשרי.

<אלון מסר: גם היום לא.

<אלון מסר: אחרי הדחייה שהוועדה והכנסת תאשר כאן החוק לא יכול לחייב תאגיד לקלות רשות מקומית.

יעקב אשר: אנחנו נתקן את זה.

<אלון מסר: לא.

<אלון מסר: ננסה לתמרץ אותם.

<אלון מסר: לא בחיוב אלא בתמרוץ.

<אלון מסר: הגזר ולא המקל.

יעקב אשר: לגופו של עניין, הצעת החוק שלנו ביקשה לתת ארכה של שנה.

יעקב אשר: בהתחלה דובר על חצי שנה ואימצנו לאחר מכן עמדה של ראשי רשויות מקומיות לתת ארכה של שנה.

יעקב אשר: אני חושב שהזמן הזה ראוי שינוצל.

מירי רגב: ברוכים וברוכות הבאים והבאות לכנסת התלמידים מנהריה, חדרה וירושלים.

יעקב אשר: בניגוד למה שאמרה קודם מירי רגב, למרות שהייתי משתמש במה שהיא אומרת, באותה תביעה לבטל לגמרי את כל התאגידים, זה טוב אולי כשוט, אדרבה, אבל אני סבור שהתקופה של השנה הזאת היא הזמן גם למשרד האוצר וגם לרשות המים לקבל החלטות.

יעקב אשר: למשל באותם מקומות כמו כפר שמריהו, ניקח את זה כדוגמה, זה אבסורד.

יעקב אשר: ניתן להחריג כמה רשויות, לקבוע קריטריונים להחרגות האלה, כדי שזה יהיה שקוף ולגמור את הסאגה הזאת כי בסופו של יום רוב הרשויות המקומיות כבר הקימו תאגידי מים.

יעקב אשר: אתם יכולים לסיים את התהליך הזה בצורה טובה, ואם יש תאגיד כמו ברחובות שמבקש להפעיל לבד, או מי שילך על המודל של צור – אפשר לאפשר גם את הדבר הזה.

יעקב אשר: תהיו קצת גמישים ויותר חכמים כדי שהדברים האלה יתקדמו.

יעקב אשר: אני לא יודע לאילו דברים משרד האוצר לא מסכים בהצעות החוק הפרטיות.

יעקב אשר: אולי תשאלי אותם, גברתי היושבת-ראש, כי אני לא יודע באילו מקומות אנחנו חלוקים.

מירי רגב: אגיד לך איפה אנחנו חלוקים.

מירי רגב: אולי עו"ד איתי עצמון יגיד מה ההבדלים בין הצעת החוק הפרטית ובין הצעת החוק הממשלתית.

מירי רגב: בדבר אחד נראה לי שאנחנו יכולים להסכים, ואילו את הדבר השני תיכף נבדוק.

יעקב אשר: בואו נחדד את ההבדלים.

<איתי עצמון: אחדד את ההבדלים בין שתי הצעות החוק.

<איתי עצמון: הצעת החוק הממשלתית עניינה אכן בדחיית המועדים שנוגעים לרשויות מקומיות שטרם הקימו תאגיד מים וביוב.

<איתי עצמון: הצעת החוק הפרטית, שהוגשה על-ידי חברי הכנסת ובראשם יושבת-ראש הוועדה, רחבה יותר ונוגעת לדחיית מועדים שנקבעו בחוק ההסדרים למה שנקרא "תאגוד אזורי".

<איתי עצמון: כלומר, מיזוגם של תאגידי מים וביוב קיימים, או כאלה שיוקמו עד סוף שנת 2014, לכדי תאגידים אזוריים, אלא אם כן הם קיבלו פטור לפי סעיף 6ו רבא לחוק תאגידי מים וביוב.

<איתי עצמון: זה בעצם ההבדל בין שתי הצעות החוק.

<איתי עצמון: כפי שאמרתי, הצעת החוק של חברי הכנסת רחבה יותר ודוחה יותר מועדים הנוגעים לתאגוד אזורי.

יעקב אשר: היא דוחה יותר מועדים אבל היא נותנת תהליך אחד.

מירי רגב: אני מבקשת לשמוע התייחסות של מנכ"ל מרכז השלטון המקומי.

מירי רגב: האם לדעתך אנחנו יכולים בשלב זה לוותר על הסוגיה של התאגוד האזורי ולהוביל את זה לקראת מושב הכנסת הבא?

<שלמה דולברג: לדעתי אנחנו חייבים להתמקד, ואי אפשר להתעלם ממה שקיים בהצעת החוק הפרטית.

<שלמה דולברג: בעצם הצעת החוק הפרטית מדברת על דחייה בהתאמה של מועדי ההמשך לתאגוד אזורי.

<שלמה דולברג: זאת אומרת, אתה לא יכול לדחות בשנה את התאגוד לאלה שעדיין לא התאגדו ולהגיד להם שאחרי 3-4 חודשים הם כבר יימדדו ויפלו לתאגיד אזורי.

דוד אזולאי: בעצם לא עשית בזה כלום.

<שלמה דולברג: בעצם לא עשית בזה כלום.

<שלמה דולברג: ההיגיון הוא שמי שלא התאגד יקבל ארכה של שנה, אם החוק יחוקק כך, אך עדיין בהתאמה צריך לתת לו ארכה למדידה ולחיבור האזורי במידה וזה יידרש.

<שלמה דולברג: זה ארכה נוספת של עוד שנה וחצי.

מירי רגב: מה עמדתך לגבי ההבדל בין ההצעה הפרטית וההצעה הממשלתית, שהם הביאו את זה עד 31 בדצמבר ואנחנו עד 31 בינואר?

<שלמה דולברג: ההבדל לא דרמטי.

<שלמה דולברג: ההבדל העיקרי הוא בהארכת מועדי ההמשך.

מירי רגב: אני מבקשת התייחסות של משרד האוצר.

מירי רגב: מדוע משרד האוצר מתנגד לכך שגם התאגוד האזורי יידחה בהתאם בשנה?

<אלון מסר: אסביר ואחדד את הסוגיה.

<אלון מסר: הסכמנו לדחות את המועד לגבי רשויות מקומיות שלא הקימו תאגיד, לתת להן שנה נוספת להקים תאגיד או להצטרף לתאגיד לפי בחירתן.

<אלון מסר: כל התאגידים הקיימים, התאריך שחל לגבי הבחינה שלהן הוא יוני 2015.

<אלון מסר: אנחנו רוצים לגבי תאגידים שכבר קיימים, שכבר עובדים, אם תאגיד לא מצליח לתפקד ולא עובד היטב יבחנו אותו ב-2015 ואם הוא לא עומד בכללים יוכלו למזג אתו תאגיד אחר.

<אלון מסר: אין קשר בין התיקון של דחיית המועד לרשויות מקומיות שלא הקימו תאגיד לבין תאגידים קיימים ולכן לא נכון לקשור בין שתי הסוגיות, זאת הטענה שלנו.

דוד אזולאי: מדובר פה על שרשרת תאריכים.

<אלון מסר: את חלקם אנחנו בוחנים, וחלקם לא קשורים.

<אלון מסר: אנחנו חושבים שאין טעם לדחות מועדים שלא קשורים זה לזה.

מירי רגב: מה עמדת משרד הפנים לגבי התאגוד האזורי?

<מרדכי כהן: ראשית, לגבי ינואר, אנחנו מעדיפים כמובן שזה יהיה סוף תקציב ושלא נגלוש בשנה אחת.

מירי רגב: כלומר, מה אתם מעדיפים?

<מרדכי כהן: 31 בדצמבר.

מירי רגב: כלומר, עמדת הממשלה מקובלת על משרד הפנים.

מירי רגב: אין לי בעיה שזה יהיה 31 בדצמבר, בסוף השנה.

מירי רגב: זה התיקון שאנחנו עושים.

מירי רגב: מה עמדתכם לגבי דחיית התאגוד האזורי בשנה?

<מרדכי כהן: אני חושב שנכון לעשות התאמה של התאריכים, אבל לא לגבי התאגידים הקיימים.

<מרדכי כהן: בעניין הזה אני מקבל את עמדת משרד האוצר.

<מרדכי כהן: אני פשוט עושה אבחנה בין תאגידים קיימים ובין כאלה שלא הוקמו עדיין.

דוד אזולאי: זה מוריד את העוקץ מכל הצעת החוק.

מירי רגב: אם זה יוריד את העוקץ זה אומר שלא יהיה לנו חוק.

מירי רגב: יושב-ראש מרכז השלטון המקומי, חיים ביבס, בבקשה.

יעקב אשר: אי אפשר להפריד את אלה שיוקמו עכשיו?

<חיים ביבס: זה בדיוק מה שהם רוצים.

<חיים ביבס: זה אותו דבר בדיוק.

<חיים ביבס: תשאיר את העסק כפי שהוא ותמשיך אותו כפי שצריך, זה מה שהם אומרים.

<חיים ביבס: זה שיטת הלחמנייה עם הנקניק והחוט שקשור תמיד או במשרד האוצר או ברשות המים.

<חיים ביבס: אם לא גזרת את החוט תמיד תישאר עם הנקניקייה שם, והלחמנייה נשארת בלי הנקניקייה.

<חיים ביבס: זה השיטה שלהם.

<חיים ביבס: זה תמיד עובד.

<חיים ביבס: תמיד הם מנסים לבדוק אם אפשר לקרוע את החוט או אי אפשר לקרוע את החוט.

<חיים ביבס: רבותי, בלי משחקים, בלי כל הדברים מסביב.

<חיים ביבס: בכל נושא המים לשמחתי גם שר האוצר, גם שר האנרגיה והתשתיות וגם שר הפנים מבינים שתאגידי המים נועדו לעשוק את הציבור.

<חיים ביבס: 40 ומשהו אחוזים ממחירי המים בכלל לא הולכים לטובת המים או לטובת שום דבר אחר.

<חיים ביבס: הם הולכים כדי לממן את הפקיד שלא מצליח להגיע לכאן, ביחד עם אותם אנשים שכל תכליתם דבר אחד, ואמרתי את זה בתחילת הדרך.

<חיים ביבס: הייתי אז היחיד בוועדת ניסן שאמר באופן גלוי: רבותי, אתם רוצים חברת חשמל למים?

<חיים ביבס: תהיו אמיצים, תשלמו 5.5 מיליארד שקל לתשתיות וקחו בבקשה את כל משק המים.

<חיים ביבס: אתם תעמדו, כמו חברת החשמל, אצלנו בתור לקבל היתר בנייה עם כל מה שצריך.

<חיים ביבס: אם אתם לא רוצים – המשחקים האלה לא יימשכו, רבותי.

<חיים ביבס: לא יהיו תאגידים אזוריים.

<חיים ביבס: בסופו של דבר המשחקים של כל המדדים שאתם קובעים – גם תאגיד כמו מודיעין, כמו ראשון-לציון, תאגידים גדולים ומרוויחים, לא יכלו לעמוד במדד של ישראל עינב.

<חיים ביבס: אז רבותי, או שתמשיכו את המשחקים ואנחנו נמשיך לשחק את המשחקים עד שנפרק את הכול לגמרי, או לחילופין תתעשתו מהר כי אנחנו נבוא לפה.

<חיים ביבס: האמינו לי שהיום אנחנו הרבה יותר חזקים.

<חיים ביבס: גם שר האוצר וגם כולם מבינים שהדבר הכי שנוא במדינת ישראל זה תאגידי המים ורשות המים.

<חיים ביבס: תסתכלו בכלל מדד שיש, זה הדבר הכי שנוא.

<חיים ביבס: בכל מקום אנשים לא יכולים להסתכל על זה.

דוד אזולאי: הם לא מבינים את זה.

<חיים ביבס: הם לא מבינים את זה?

<חיים ביבס: האמן לי, הם יבינו את זה בדרך הקשה.

<אלי ברדה: הם מבינים את זה ולא אכפת להם כי אנחנו בחזית.

<חיים ביבס: רבותי, את כל נושא הסנקציות צריך להסיר.

<חיים ביבס: צריך לדחות את זה בשנה כדי לקיים דיון אמיתי ומעמיק גם על הסנקציות, גם על הכול, אבל בלי המשחקים של כולם, שתאגוד אזורי יכול או לא יכול לפתור.

<חיים ביבס: אדוני ממשרד הפנים, עם כל הכבוד, אתה אתנו, לא איתם.

<חיים ביבס: אתה צריך לייצג אותנו, לא אותם.

דוד אזולאי: חיים ביבס ידידי, אני שואל אותך שאלה.

דוד אזולאי: היושבת-ראש אמרה שאנחנו צריכים לבחור בין לקדם את הצעת החוק ובין לא לקדם את הצעת החוק.

<חיים ביבס: צריך לקדם את הצעת החוק, לקבוע את 31 בדצמבר.

<חיים ביבס: איפה הבעיה שלהם?

<חיים ביבס: אין להם בחוק תאגוד אזורי, לא יעזור כלום, הם לא יכולים לאגד היום, אז זה רשותי – אם אני רוצה אקח, אם אני לא רוצה לא אקח.

דוד אזולאי: אני מסכים עם כל מה שאמרת.

דוד אזולאי: עם כל הכבוד, יש הסכמות.

דוד אזולאי: מירי רגב, אני מסכים אתך ואני רואה את הנולד, אבל אני גם שומע פה את רחשי הלב, גם של ראשי העיריות שמייצגים תושבים.

דוד אזולאי: אני מציע לך, לא נהיה מוכנים לקבל את הצעת החוק הממשלתית.

דוד אזולאי: שהממשלה תקבל את הצעת החוק שלנו.

דוד אזולאי: אם צריך לבטל, תוותרי על הכול.

מירי רגב: לא, אני לא יכולה לוותר על הכול כי אנחנו יוצאים לפגרה.

מירי רגב: אני לא רוצה לבטל את הכול.

מירי רגב: יש לנו שנה ואנחנו נעשה הכול- - -

<חיים ביבס: אני מקבל את מה שהיא אומרת.

<חיים ביבס: יש לנו שנה לקיים דיון אמיתי.

דוד אזולאי: בינתיים אתה מקבל את הצעת החוק הממשלתית?

יעקב אשר: אם לא נאשר את החוק אחר-כך לא יהיה חוק.

מירי רגב: הוא מאשר את החוק ביחס למי שעדיין לא התאגד.

<חיים ביבס: יחד עם זה, אני מודיע להם, אני לא מסתתר, לא יהיה מצב כזה, גם אם נפטר את כל הדירקטורים ונפרק את הכול.

<מרדכי כהן: זה משהו אחר.

<חיים ביבס: גם אם נפרק להם הכול.

<חיים ביבס: לא יהיה מצב כזה, נגמרו המשחקים.

<אלון מסר: אלה שני דברים שונים.

<אלון מסר: התאריך אליו רוצים לדחות הוא בכלל יוני 2015 ו-2016, זה לא רלוונטי להיום.

<אלון מסר: עשינו מאמץ גדול להביא הצעת חוק ממשלתית שתגיע מהר ככל הניתן כדי לדחות את ה"שנה".

מירי רגב: זה כן רלוונטי להיום, אבל בסדר.

מירי רגב: תומר רוזנר רוצה להציע איזו פשרה.

<תומר רוזנר: אני חושב שההצעה של מנהל מינהל השלטון המקומי במשרד הפנים היא ההצעה הנכונה.

<תומר רוזנר: לגבי הרשויות המקומיות שטרם התאגדו, אותן צריך לדחות בשנה, ללא ספק.

<תומר רוזנר: מדובר ב-31 בדצמבר 2014.

<תומר רוזנר: גם את המועד שלהן לתאגוד האזורי צריך לדחות בשנה נוספת, ליוני 2016, לרשויות שטרם התאגדו.

<דרור אלוני: צריך לעשות אבחנה ולבטל את הסנקציות.

מירי רגב: זה ברור.

מירי רגב: רק רגע.

<תומר רוזנר: הסנקציות נגזרות מהמועד.

<חיים ביבס: ברור, אחד נגזר מהשני.

<תומר רוזנר: לגבי רשויות מקומיות שכבר התאגדו בתאגיד – הממשלה מתנגדת.

<תומר רוזנר: אני מבין שזה כנראה עמדת הממשלה, שלגבי הרשויות המקומיות שכבר התאגדו בתאגידים המועד יישאר יוני 2015.

<חיים ביבס: עד אז נדע כבר יותר.

מירי רגב: עד אז אנחנו כבר נדבר.

מירי רגב: אנחנו עוברים עכשיו להמשך התייחסויות.

מירי רגב: מנכ"ל מרכז השלטון המקומי, אנא שב כאן.

דוד אזולאי: ברשותך, אני מבקש לשאול את היועץ המשפטי.

דוד אזולאי: אני שומע שביטלו את ועדות הערר בתאגידי המים.

דוד אזולאי: האם אפשר להכניס את זה כסעיף נוסף בתוך הצעות החוק הללו?

מירי רגב: לא.

מירי רגב: ועדות ערר לא קשורות להצעת החוק הזאת.

דוד אזולאי: אין אפשרות?

דוד אזולאי: זה נושא חדש?

מירי רגב: ברור.

<שלמה דולברג: יש הליך בוועדת הכלכלה, על ניתוקי מים, שכולל את ועדות הערר.

מירי רגב: ביקשו לדבר מטעם התאחדות התעשיינים.

מירי רגב: בבקשה, 3 דקות דיבור לרשותך.

מירי רגב: אף אחד מראשי העיריות לא נרשם לזכות דיבור פרט לאלי ברדה שהוא הדובר הבא.

מירי רגב: נציג התאחדות התעשיינים, בבקשה.

<נתנאל היימן: אנחנו מתנגדים להצעת החוק הזאת.

<נתנאל היימן: אנחנו חושבים שהתאגוד האזורי היה צריך להתחיל כבר אתמול בבוקר.

מירי רגב: ברור, שיהיו ברוני מים בכל מקום.

<נתנאל היימן: לא ברוני מים.

<נתנאל היימן: אחת הסיבות לבזבוזים בתאגידי המים, שהשחירו את פניהם פה בתחילת הדיון, זה משיכה של כספים מתאגידי המים לרשויות המקומיות.

<נתנאל היימן: אם הרשויות המקומיות באמת היו רוצות לצמצם את הוצאות המים של מדינת ישראל היו יכולות להפסיק "לחלוב" את תאגידי המים.

<נתנאל היימן: זה היה דרך מצוינת להוריד את התעריף.

מירי רגב: או לבטל את המע"מ, לדוגמה.

<נתנאל היימן: לבטל את המע"מ – זה דיון אחר.

<נתנאל היימן: את מכירה את התשובה הכלכלית לנושא הזה, שהמע"מ לא ישפיע הרבה.

<קריאה: תוריד את המילה "לחלוב".

<קריאה: למה "לחלוב"?

<קריאה: היצואנים לא "חולבים" את משרד האוצר עם שער הדולר?

מירי רגב: יש לך עוד משהו להגיד?

<נתנאל היימן: לא אכנס עכשיו לדיון על מי כן תורם לכלכלה ומי רק גובה מסים.

מירי רגב: נציג איגוד התעשיינים, עמדתך נרשמה בפרוטוקול.

מירי רגב: אתם מתנגדים להצעת החוק הזאת, ובכל זאת הצעת החוק הזאת תעבור.

מירי רגב: אלי ברדה, יושב-ראש האסיפה וראש עיריית מגדל העמק, בבקשה.

<אלי ברדה: אני מוותר על רשות הדיבור.

<אלי ברדה: הבקשה שלנו, לקיים דיון בעניינו של ישראל עינב, התקבלה ובזה אני מסיים.

מירי רגב: ראש עירייה נוסף שרוצה לדבר, מנכ"ל מרכז השלטון המקומי, בבקשה.

<שלמה דולברג: אנחנו, כאמור, מסכימים למה שנאמר עד עכשיו.

<שלמה דולברג: אנחנו מדברים על הארכת מועדים בהתאמה, גם של מועדי התאגוד האזורי.

מירי רגב: וגם של הסנקציות, כמובן.

<שלמה דולברג: וגם של הסנקציות.

<שלמה דולברג: זה מחייב שינוי נוסח.

<קריאה: זה נגזר.

מירי רגב: אל תגידו לי שזה נגזר.

מירי רגב: אני רוצה שיהיה ברור בהצעת החוק שכל הסנקציות נדחות בשנה, שזה חובה.

<איתי עצמון: זה מאוד ברור.

<איתי עצמון: אין מה להפר, אין חוק שיפרו אותו ולכן אי אפשר להפעיל את הסנקציות.

מירי רגב: בכל מקרה אני רוצה שיהיה ברור שבעקבות ההארכה של התאגוד בשנה של אלה שלא התאגדו גם הסנקציות נדחות בשנה, שזה יהיה ברור וחד-משמעי.

<איתי עצמון: גברתי, זה ברור מאוד מכיוון שברגע שאנחנו דוחים את המועד לא מתגבשת בכלל הפרה.

<מרדכי כהן: אבל חשוב שזה נאמר.

מירי רגב: אני רוצה שזה ייאמר במפורש לטובת הפרוטוקול.

מירי רגב: היועצת המשפטית של מרכז השלטון המקומי, בבקשה.

<נועה בן אריה: רק משפט אחד.

<נועה בן אריה: נכון שלסעיף הסנקציות כשלעצמו לא צריך לעשות דחייה.

<נועה בן אריה: כן צריך לדחות סעיף אחד, שהוא הסעיף על בחינת הממונה.

<נועה בן אריה: כלומר, כן צריך לייבא מהצעת החוק הפרטית את הסעיף על בחינת הממונה, דהיינו יוני 2015.

<מרדכי כהן: האבחנה בין סוגי רשויות.

<נועה בן אריה: האבחנה בין סוגי הרשויות.

<נועה בן אריה: קיבלנו את ההצעה.

מירי רגב: זה רשום בהצעת החוק?

<תומר רוזנר: כן.

<תומר רוזנר: תיכף נעבור על כל הסעיפים.

מירי רגב: אם הוא לא יקרא את זה, תזכירי את זה.

מירי רגב: זה נכון, שלא תהיה כאן אפשרות לממונה פתאום לקבל החלטה אחרת.

מירי רגב: יש עוד נושא שדיברנו עליו.

מירי רגב: אני מבינה שמאוגוסט 2013 יש התערבות על-פי חוק ומנהל הרשות יכול להחליט לבד מה קורה עם הרשויות המקומיות שלא התאגדו.

מירי רגב: תסבירו לי מה קורה פה.

<איתי עצמון: אתייחס לזה.

<איתי עצמון: בסעיף 6ג(ה) לחוק תאגידי מים וביוב ניתנת סמכות לממונה, בכפוף לכללים שקבעה מועצת רשות המים לפי החוק, לתת הוראות לחברה מסוימת, בכלל זה לעניין התקשרויות של חברה מסוימת מיום 1 באוגוסט ועד מועד ההקמה, "במטרה להבטיח כי היא מביאה בחשבון את הקמת חברה אזורית ואת השלכותיה".

<איתי עצמון: כלומר, הוא יהיה רשאי לתת הוראות ספציפיות לתאגיד מים וביוב מסוים כדי להבטיח שאותה חברה לא מסכלת את הקמת החברה האזורית.

<איתי עצמון: הסמכות הזאת נתונה לו לגבי התקשרויות מיום 1 באוגוסט 2013.

מירי רגב: איך אנחנו יכולים למנוע שעכשיו הוא יתערב בהחלטה הזאת של החוק?

מירי רגב: נציג משרד האוצר, בבקשה.

<אלון מסר: אסביר מה היתה מטרת הסעיף.

מירי רגב: לא מעניין אותי מה היתה מטרת הסעיף.

מירי רגב: יש לנו הצעת חוק חדשה.

<אלון מסר: הוא לא יעכב הקמה.

מירי רגב: אנחנו רוצים שיהיה כתוב בחוק שהוא יוכל להתערב רק מ-31 בדצמבר.

<אלון מסר: הוא חייב להתערב קודם לטובת החברה.

<אלון מסר: מה הכוונה?

<אלון מסר: שאם ספק מתקשר עם החברה, צריך שהספק יידע שייתכן שבעוד שנה החברה הזאת תתמזג לגוף אחר.

<אלון מסר: זאת היתה כוונת הסעיף.

מירי רגב: יכול להיות גם שלא.

<אלון מסר: יכול להיות גם שלא, אבל שהוא יידע.

<אלון מסר: לכן צריך לתת לו את המידע הזה קודם, לפני שהדבר הזה יתבצע בפועל.

<אלון מסר: זה נועד להגן יותר על הספקים שעובדים מול החברות.

<אלון מסר: זה הכוונה של הסעיף.

<תומר רוזנר: זה לא משכנע.

מירי רגב: אני לא רוצה להכניס בומרנג בחוק הזה.

<אפרת פרוקצ'ה: אני מהלשכה המשפטית במשרד האוצר.

<אפרת פרוקצ'ה: הסעיף ברור מאוד, ואם צריך נבהיר אותו.

<אפרת פרוקצ'ה: הסעיף הזה נועד להגן על ספקים, וגם על התאגיד עצמו, כדי שלא ייווצר מצב שמתקשרים בחוזים לתקופות ארוכות מאוד ולא לוקחים בחשבון שבסופו של יום תהיה חברה אזורית, כלומר אישיות משפטית אחרת.

<אפרת פרוקצ'ה: זאת הסיבה.

<אפרת פרוקצ'ה: כל שאנו רוצים לעשות, לעגן בחוזה סעיף שאומר: דע לך, ייתכן שבמועד מסוים אני הופך להיות חברה אזורית.

מירי רגב: אתם מסבירים את זה יפה מאוד, אבל לא משכנע.

מירי רגב: נועה בן אריה, מה את אומרת?

מירי רגב: איך אני יכולה למנוע מצב שבשנה הזאת – הרי אנחנו הולכים לעשות שינויים בתאגידי המים, זה ברור, וזה יקרה בשנה הזאת כי יש רצון כאן גם של הכנסת וגם של השלטון המקומי וגם אני רואה רצון כזה מצד שלושת השרים.

מירי רגב: איך אנחנו מונעים מצב שמ-1 באוגוסט 2013 על-פי חוק יש לראש רשות המים אפשרות לקבל החלטות ולהתערב?

מירי רגב: אני לא רוצה שעכשיו הוא יתערב בהחלטה שאנחנו מביאים כאן בחקיקה הזאת.

<ניר וילנר: זה לא קשור.

<ניר וילנר: החברות קיימות.

<ניר וילנר: זה לא רשויות מקומיות.

<ניר וילנר: זה רק חברות.

<אפרת פרוקצ'ה: אסביר שוב.

<אפרת פרוקצ'ה: אין שום קשר בין הסעיף הזה ובין הדיון היום.

<אפרת פרוקצ'ה: כל המשמעות של הסעיף היא לתת איתות לתאגיד שכבר קיים, לעסקים שמתקשרים אתו: דעו לכם, יכול להיות שבמקום תאגיד X אנחנו נהפוך להיות תאגיד Y. אגב, מדובר בתאגידים, לא מדובר בכלל ברשויות מקומיות.

<אפרת פרוקצ'ה: זה לא קשור למקרה שלנו, אין קשר בין הסעיף הזה לבין הדיון היום.

מירי רגב: אני צריכה אתכם להצבעות.

מירי רגב: למה כולכם הולכים?

מירי רגב: אתם רוצים שאאשר לבד את חוק התאגידים?

דוד אזולאי: אני רואה שיש לך רוב.

מירי רגב: אני לא בטוחה בכך.

דוד אזולאי: מי כאן חבר הכנסת שיתנגד?

דוד אזולאי: תגידי לי מי.

דוד אזולאי: יש הצעת פשרה שמקובלת.

מירי רגב: נועה בן אריה, מה את אומרת על הסעיף הזה?

מירי רגב: תעזרו לי, אנשי השלטון המקומי.

מירי רגב: אני לא רוצה ליפול פה עם איזו הצעת חוק שבסוף חוק אחר יגבר עליה.

<מרדכי כהן: אין סיכון בגין הסעיף הזה.

<ניר וילנר: גם מבחינתנו וגם מבחינת משרד המשפטים אין קשר בין הסעיפים האלה.

<ניר וילנר: זה נוגע לחברה ולא לרשות מקומית בכלל.

מירי רגב: האם הכללים כבר פורסמו?

<ניר וילנר: כן.

<נועה בן אריה: דווקא לגבי הכללים יש הערה שהמנכ"ל שלנו ירצה להעיר.

<נועה בן אריה: אבל אני מסכימה שהסעיף על אוגוסט איננו הסעיף המדובר.

<נועה בן אריה: מבחינתנו הסעיף המדאיג הוא הסעיף שקורא לאיחוד, למודל אזורי, שאת המועדים שנקבעו בו יש לדחות בהתאמה.

מירי רגב: עליו נדבר כבר במושב הבא.

מירי רגב: במושב הבא זה יהיה נושא הדיון.

מירי רגב: בואו קודם כול נעבור את השנה.

<נועה בן אריה: סעיף האיתות פחות מטריד.

<נועה בן אריה: כמובן יש את ההיערכות לשימוע ויש את עניין העברת החומרים, אבל סעיף האיתות פחות מטריד.

דוד אזולאי: נועה בן אריה, הפשרה של היועץ המשפטי מקובלת עליכם?

<נועה בן אריה: כן.

<שלמה דולברג: ברשותך, גברתי, רק נושא אחד שנאמר גם בדיון הקודם וחשוב להגיד אותו.

<שלמה דולברג: יש מערכת כללים וקביעת מחירים שרשות המים קובעת אצלה, בתוך עצמה וללא קשר לגורם החקיקה פה.

<שלמה דולברג: בין היתר, רשות המים התחילה מהלך של קביעת מחירים, שהם סנקציות עקיפות מול רשויות מקומיות שטרם התאגדו.

מירי רגב: אסור שזה יקרה.

מירי רגב: מענישים את האזרחים בסנקציות על ראש העירייה?

<שלמה דולברג: על כך בדיוק אני מבקש להתריע בפני הכנסת.

<שלמה דולברג: יושבים כאן שני נציגים שאחראים על רשות המים, גם מר מרדכי כהן וגם יחזקאל ליפשיץ.

<שלמה דולברג: הם יודעים היטב שהמערך הזה לא מכיר בהחלטה לדחות את חובת התאגוד.

<שלמה דולברג: אני קורא לכנסת לקרוא לרשות המים להפסיק את הסנקציות העקיפות דרך המחיר המיוחד והכבד לרשויות שטרם התאגדו.

מירי רגב: אדוני המנכ"ל, תודה שהעלית את זה.

מירי רגב: אני פונה לרשות המים ולמשרד המשפטים.

מירי רגב: זה קריטי מבחינתי.

מירי רגב: אם יש סנקציות של רשות המים על ראש עירייה, דבר שמחייב אותו להעלות את מחיר המים לאזרחים, זה בניגוד לכל חוק ובניגוד לכל אינטרס ציבורי.

מירי רגב: לא בשביל זה קמתם.

מירי רגב: רשות המים הוקמה בחטא כדי לדאוג שיהיו תשתיות מים, לא כדי להעלות את מחיר המים.

מירי רגב: אני רוצה להבין האם נכון שיש סנקציות על ראשי עיריות, שאם הם לא עומדים בכללים שלכם אתם מעלים את המחיר המים לתושבי אותן ערים.

מירי רגב: רשות המים, נא להשיב לי.

<תהל ברנדס: לא.

<אבירם דהרי: יש לי תיקון לשאלה.

<אבירם דהרי: הם משתמשים במחיר ל"מקורות" כסנקציה.

<אבירם דהרי: לא משנה אם אנחנו התאגדנו או לא התאגדנו, זה לא קשור.

<אבירם דהרי: הם משתמשים במחיר העלות ל"מקורות" כסנקציה כדי להפיל את מי שטוב, כדי שהוא ייכנס לתוך הכללים שלהם.

<שלמה דולברג: אבל אני דיברתי על משהו אחר.

<שלמה דולברג: אבירם דהרי מדבר על מחיר לתאגידים ואני מדבר על עיריות, על 40 רשויות מקומיות שלא התאגדו עדיין.

<שלמה דולברג: לפני שבועיים הייתי בשימוע ברשות המים בדיוק על זה.

<אבירם דהרי: אסביר לך למה זה אותו דבר.

<אבירם דהרי: אתה אפילו לא מבין שזה אותו דבר.

<אבירם דהרי: אין לך תאגיד, אז נותנים לך את המחיר הזה, ולמי שיש תאגיד – נותנים לתאגיד.

<אבירם דהרי: אתה לא מבין שזה אותו דבר?

<אבירם דהרי: אבל זה סנקציה.

מירי רגב: הבנתי.

מירי רגב: אנשי רשות המים, אנא תתייחסו לשני ההיבטים האלה.

מירי רגב: אל"ף, לגבי עירייה שלא התאגדה לתאגיד, ובי"ת, לגבי תאגיד שאתם מעלים לו את עלות המים בהתאם ל"מקורות".

מירי רגב: בבקשה.

<תהל ברנדס: אמרתי קודם, לא קבענו סנקציות.

<תומר רוזנר: לא מדברים על סנקציות.

<תומר רוזנר: אנחנו שואלים על חישוב העלות.

<אבירם דהרי: זה סנקציה.

<אבירם דהרי: עלות זה סנקציה.

דוד ביטן: נכון מה שהוא אומר.

דוד ביטן: הם מקטינים את ההקצבה ומה שמעבר להקצבה עולה יותר כסף.

דוד ביטן: עשיתם את זה כמה פעמים.

מירי רגב: בבקשה, רשות המים.

מירי רגב: אני מבקשת שיהיה שקט.

מירי רגב: זאת הסיבה שראש רשות המים לא מגיע לכאן.

מירי רגב: תעני בבקשה.

דוד אזולאי: זאת צריכה להיות סיבה לא לבוא לכאן?

מירי רגב: כן, זאת הסיבה.

דוד אזולאי: זאת לא סיבה.

מירי רגב: רשות המים, בבקשה.

<תהל ברנדס: לא קבענו סנקציות.

<תהל ברנדס: כללי חישוב העלות מבחינים בין הסוגים השונים של הספקים, כדי להבטיח בסופו של דבר תעריף אחיד לאזרח.

<תהל ברנדס: בוודאי לאזרח לא קבענו תעריפים דיפרנציאליים בגלל שהוא גר ברשות מקומית כזאת או אחרת.

<תהל ברנדס: זה מה שיש לי לומר בנושא.

<שלמה דולברג: אני מצטער, זה לא נכון, זה פשוט לא נכון.

מירי רגב: אם לא קבעתם, תודיעו את זה לפרוטוקול ולכן לא תוכלו לעשות את זה.

<נועה בן אריה: אבל אז זה ישנה להם את כל התעריפים.

מירי רגב: זה לא ישנה להם שום תעריף.

דוד ביטן: מה שהיא אומרת לא נכון.

דוד ביטן: הם מקטינים את ההקצבה ל"מקורות" ואז המחיר מעבר להקצבה יותר גבוה.

דוד ביטן: מה שמר דהרי אומר נכון.

<אבירם דהרי: זה פוגע באזרח כי זה פוגע בתאגיד.

<אבירם דהרי: למה אני משלם 3 שקלים והיא משלמת שקל?

<אבירם דהרי: למה?

מירי רגב: הבנתי.

מירי רגב: אם זה לא נכון תיכף שני היועצים המשפטיים ינסחו משפט בהתאם לתשובת רשות המים וזה יירשם בפרוטוקול, ולכן גם לא תוכלו לעשות את זה וברגע שתעשו את זה – זה יהיה בניגוד לחוק.

מירי רגב: משום שאתם לא עושים את זה, היא הנותנת.

<אלי ברדה: זה רק מעצים את השערורייה שישראל עינב לא נמצא פה.

<אלי ברדה: זה הבעיה, זה ההתייחסות.

<קריאה: אין לזה שום קשר לישראל עינב.

<אלי ברדה: הוא היה צריך להיות פה.

<אלי ברדה: עו"ד ברנדס לא עונה על השאלה כי ישראל עינב היה צריך לענות.

<אבירם דהרי: תסבירו לנו בבקשה.

מירי רגב: תומר רוזנר, היועץ המשפטי לוועדה, אנא תשאל את השאלה בצורה ברורה יותר.

<תומר רוזנר: צריך למקד את השאלה בהיבטים הבאים.

<מרדכי כהן: אל תשתמש במילה "סנקציות".

<תומר רוזנר: אני בכוונה אומר, אין פה שום סנקציה.

<תומר רוזנר: האם בתהליך חישוב העלות שמחויב בו הספק המקומי, בין אם הוא תאגיד ובין אם הוא רשות מקומית, יש הבדל, אל"ף, במקדם ההתייעלות, בי"ת, בתעריפים שמשלמים ל"מקורות" מבחינת כמות המים לתושב?

<תהל ברנדס: לא.

<קריאה: ברור.

<תומר רוזנר: אם ברור, זאת אומרת שהם משתמשים בזה באמת כסנקציה עקיפה.

<אלון מסר: זה לא נכון.

<אלון מסר: אסביר.

<אלון מסר: התעריף לצרכן אחיד בכל הארץ.

<תומר רוזנר: את זה אנחנו יודעים.

<אלון מסר: כדי שהתעריף לצרכן יהיה אחיד בכל הארץ, לדוגמה, להוביל את המים בתוך ירושלים, שהיא הררית, צריך הרבה מאוד אנרגיה, אז צריך לאפשר לתאגיד "הגיחון", לדוגמה, מרווח גדול יותר עבור עלות האנרגיה שלו.

<אלון מסר: לעומת זה, תל-אביב או ראשון-לציון שנמצאות במישור החוף לא צריכות אותה כמות אנרגיה.

<אלון מסר: לכן איך מאזנים בין זה שהתעריף לצרכן הוא אחיד ובין זה שלכל תאגיד יש עלויות שונות?

<אלון מסר: קובעים תעריף "מקורות" שונה לכל תאגיד או ספק מים, ולא משנה אם זה תאגיד או עירייה.

<תומר רוזנר: נשאלת השאלה שוב, האם יש הבדל בין ראשון-לציון ובין רחובות?

<תומר רוזנר: לראשון-לציון יש תאגיד ואילו לרחובות אין תאגיד.

<אלון מסר: יש הבדל, אבל לא בגלל התאגיד.

<תומר רוזנר: אלא בגלל מה?

<אלון מסר: זה קשור למאפיינים גיאוגרפיים, למאפיינים של מצב סוציו-אקונומי.

<שלמה דולברג: ממש לא נכון.

<אבירם דהרי: איזה מאפיינים גיאוגרפיים?

<אבירם דהרי: ברחובות משלמים 3 שקלים ואילו בירושלים משלמים חצי שקל.

<שלמה דולברג: זה לא נכון.

<שלמה דולברג: אתם קונסים את רחובות כי היא לא התאגדה, בסנקציה עקיפה.

מירי רגב: איך קונסים את רחובות?

<שלמה דולברג: מעלים לה את המחיר, שהיה עד עכשיו נמוך ב-30%, כדי שהיא תשלם יותר ולכאורה תרוויח פחות, זה הכול.

מירי רגב: תסבירו לי את זה, למה העליתם את המחיר לרחובות?

<שלמה דולברג: זה סנקציה שאני מציע לדחות אותה בשנה.

<גיל ליבנה: למה עיריית רחובות וכל הרשויות המקומיות שטרם התאגדו צריכות לשלם עבור הגינון הציבורי פי שתיים ופי שלוש ממחיר המים במקומות שבהם יש תאגיד מים וביוב?

<שלמה דולברג: בדיוק על זה אני מדבר.

<גיל ליבנה: האם נעשה איזה תחשיב למה אזרחי אותה עיר צריכים להיפגע בכך שהעירייה שלהם תשלם פי שתיים ופי שלוש על הגינון הציבורי?

מירי רגב: לתוך הצעת החוק אני מתכוונת להכניס, שכל הרשויות שלא יתאגדו לא תוטל עליהן שום סנקציה.

מירי רגב: לא תהיה שום עליית מחיר, לא במישרין ולא בעקיפין.

<אלון מסר: עליית מחיר יכולה להיות לכולם.

<אלון מסר: זה בלתי אפשרי.

יעקב אשר: בגין היותן לא מאוגדות.

מירי רגב: לא תהיה עליית מחיר בגין אי-התאגדות.

מירי רגב: ואם לאותן רשויות מקומיות שלא התאגדו מתכוונים להעלות את המחיר, אני מבקשת שזה יבוא לאישור שר האוצר ושר הפנים.

דוד ביטן: מה זה "אישור שר האוצר"?

דוד ביטן: הוא יחתום להם.

מירי רגב: האמן לי ששר האוצר לא רוצה לחתום להם.

דוד ביטן: הוא יחתום להם.

מירי רגב: אחרת לא היינו נמצאים במצב בו אנו נמצאים היום.

דוד ביטן: תקבעי שניים, שר האוצר ושר הפנים ביחד.

מירי רגב: המזל שלי שגם שר האוצר ושר הפנים מעורבים פה.

דוד ביטן: אז שיחתמו גם שר הפנים וגם שר האוצר.

<אפרת פרוקצ'ה: עמדת משרד האוצר היא שממילא אין עליית מחיר כתוצאה מכך שרשות מקומית לא מתאגדת.

<אפרת פרוקצ'ה: הכללת סעיף כזה – לא רק שהחוק כרגע תומך בעניין הזה ולא צריך שום תיקון של החוק.

<אפרת פרוקצ'ה: תיקון של החוק הוא גם בניגוד להחלטת ועדת השרים לענייני חקיקה, שקבעה באופן מפורש שעמדת השרים היא כעמדת תסקיר הצעת החוק, כאשר בתסקיר הצעת החוק לא מפורשת שום סנקציה.

מירי רגב: אני עוד לא מכירה שום הצעת חוק שהגיעה לכנסת ויצאה באותו אופן כפי שהגיעה.

מירי רגב: יכול להיות שאת רגילה להיות בוועדת הכלכלה, שם יכול להיות שהם "חותמת גומי".

מירי רגב: פה אנחנו לא "חותמת גומי".

מירי רגב: אני לא מתכוונת לאשר את נוסח הצעת החוק כפי שאושר בוועדת השרים לענייני חקיקה.

דוד ביטן: מה הטענה שלה, שאם זה לא כתוב אז אי אפשר להוסיף?

דוד ביטן: זאת הטענה של משרד האוצר?

דוד ביטן: פעם ראשונה אני שומע דבר כזה.

דוד ביטן: אם לא כתוב בחוק אז אי אפשר להוסיף?

דוד ביטן: זאת הטענה של משרד האוצר?

דוד ביטן: באמת.

דוד ביטן: מה זה שייך לתסקיר הצעת החוק הממשלתית?

מירי רגב: נציג משרד האוצר, אנא תסביר לי שוב, ראשית, למה יש הבדל בין ראשון-לציון ובין רחובות במחיר קניית המים, ושנית, אנא תסביר לי למה החלטתם לפני חודש להעלות את מחיר המים שמשלמת רחובות.

מירי רגב: תענה לי על שתי השאלות הללו.

<אלון מסר: אני מציע שאולי קודם יתחילו לענות אנשי רשות המים ואני אשלים אחרי כן.

<תהל ברנדס: אין כוונה להעלות דווקא לרחובות את מחיר המים.

מירי רגב: אבל העליתם לה.

מירי רגב: תעני על השאלה שלי.

מירי רגב: אל תעני לי על מה שאת רוצה.

מירי רגב: גם כך אני נותנת לכם לדבר.

<תומר רוזנר: האם יש כוונה להעלות?

מירי רגב: למה אתם מעלים את המחיר לרחובות?

<תהל ברנדס: לא העלינו את המחיר דווקא לרחובות.

<תהל ברנדס: קבענו מחירי רכישה שונים לספקים שונים, ספקים שלא התאגדו, וזה לא רק רחובות, ויש סוגים שונים של ספקים.

<תהל ברנדס: בסופו של דבר מחירי הרכישה נקבעים כך שאפשר יהיה להגיע לצרכן- - -

דוד ביטן: התשובה ברורה.

דוד ביטן: בחייכם, היא ענתה.

<תומר רוזנר: לא הבנתי למה המחירים שונים.

מירי רגב: בגלל הספקים.

<תהל ברנדס: כדי שאפשר יהיה, עם העלויות שיש לספק בדרך, להגיע לצרכן עם תעריף אחיד.

<תומר רוזנר: לא זאת השאלה.

<תומר רוזנר: השאלה היא למה יש שוני בין המחיר לתאגיד למחיר- - -

מירי רגב: האם הספקים השתנו?

מירי רגב: האם הספק של עיריית רחובות השתנה ב-5 השנים האחרונות?

<גיל ליבנה: לא.

<גיל ליבנה: זה אותה "מקורות".

מירי רגב: האם הספק של רחובות השתנה?

<תהל ברנדס: דיברתי על העלויות של הספק המקומי רחובות, ואז מחיר הרכישה- - -

מירי רגב: שאלתי מה קרה בחודש או בחודשיים האחרונים שמחיר הרכישה של הספק רחובות השתנה.

<אבירם דהרי: בדיוק מה שקרה בקריית גת בשנתיים האחרונות.

<אלון מסר: כל התעריפים של כולם השתנו.

דוד ביטן: התשובה ברורה.

דוד ביטן: תגידי את האמת.

<תהל ברנדס: סליחה?

<תהל ברנדס: אני אומרת את האמת ורק את האמת, בשונה מדברים אחרים שנאמרו.

<ניר וילנר: הוחלט ב-1 בינואר להוזיל את תעריפי המים לצרכנים ב-5%.

<ניר וילנר: כדי להוזיל את תעריפי המים לצרכנים ב-5% הפחיתו גם את העלות המוכרת לכל הספקים, בין אם הם תאגידים, רשויות מקומיות שלא התאגדו או מועצות אזוריות.

<ניר וילנר: כל מי שהוא ספק מים העלות המוכרת שלו לאספקת המים הוזלה וכך בעצם הוזילו את המחיר לצרכנים.

<ניר וילנר: אז ירד לכולם, גם לרחובות וגם לקריית גת וגם לכולם.

מירי רגב: אבל העלו לרחובות את המחירים.

<אלון מסר: הכסף שנשאר אצלם ירד.

<ניר וילנר: התעריף לציבור יורד.

<ניר וילנר: התעריף ל"מקורות" עולה כדי לסגור את הפער.

יעקב אשר: - - -

<קריאות: - - -

מירי רגב: אז מי מממן את זה?

מירי רגב: אז "עבדו" על הצרכנים.

מירי רגב: הצרכנים ממילא מממנים את עצמם דרך העירייה.

<ניר וילנר: ודאי שלא.

<ניר וילנר: הצרכן משלם 5% פחות החל מ-1 בינואר.

מירי רגב: אבל מי משלם את העלות לעירייה?

<ניר וילנר: נדרשת התייעלות של כל ספקי המים.

מירי רגב: ואם אין להם התייעלות?

סתיו שפיר: המחיר "מגולגל" על הצרכנים?

<ניר וילנר: לא, לא על הצרכנים.

<ניר וילנר: זה רק על ראשי רשויות.

<אלון מסר: הכסף שנשאר לכל תאגיד או רשות מקומית דרך "מקורות" קטן ואז התעריפים יורדים.

<שלמה דולברג: אבל למה העליתם את המחיר לרחובות?

<שלמה דולברג: למה העליתם יותר לרשויות מקומיות שלא התאגדו?

<שלמה דולברג: זאת השאלה.

<ניר וילנר: ההנחה היתה שכל ספקי המים באשר הם, בין אם הם תאגידים ובין אם הם רשויות מקומיות, מתייעלים ב-5% וכך תעריף המים לצרכנים – בלי קשר ל"מקורות" – יורד ב-5%.

<תומר רוזנר: שוב, השאלה היא האם יש הבדל בין מקדם ההתייעלות ברשויות המקומיות שלא התאגדו לספקים שכן התאגדו.

<ניר וילנר: יש מאפיינים שונים למי שהתאגד.

<תומר רוזנר: מה המאפיינים?

<ניר וילנר: שום סנקציות.

<ניר וילנר: מאפיין אחד, עיריית תל-אביב, לדוגמה, קיבלה הלוואת בעלים מהתאגיד של 220 מיליון שקל.

<ניר וילנר: הנושא הזה מוכר לתעריף המים.

<ניר וילנר: הרשות המקומית רחובות לא קיבלה הלוואה ולכן זה לא מוכר לה והתעריף שונה.

<אבירם דהרי: הוא קיבל הלוואה והוא משלם שקל כדי לממן לו את ההלוואה?

<אבירם דהרי: לא הבנתי.

<ניר וילנר: גם אתה קיבלת הלוואת בעלים.

<אבירם דהרי: סליחה, למה אני משלם 3 שקלים?

<אבירם דהרי: התאגיד לא חייב שקל לעירייה.

<ניר וילנר: הוא החזיר כבר את כל הכסף שהלווית לו.

<ניר וילנר: הלווית לו כסף והוא החזיר לך, הוא החזיר דרך הכסף של התעריף שאישרנו לו.

<אבירם דהרי: תגיד לי, מי צריך להחזיר, התאגיד או המדינה?

<אבירם דהרי: למה אני צריך לשלם 3 שקלים?

<אבירם דהרי: תסביר לי.

<אבירם דהרי: איזה חישוב עשית, שאצלנו המחיר עלה משקל ל-2 שקלים ומ-2 שקלים ל-3 שקלים ואילו כל המדינה משלמת שקל?

<אבירם דהרי: איך הגעת לזה שקריית גת תשלם 3 שקלים?

<אבירם דהרי: זה מקדם התייעלות?

<אבירם דהרי: בגלל שיש לנו דיווידנד?

<קריאה: הם כבר פרסמו את התעריפים.

<קריאה: התעריפים פורסמו כבר.

מירי רגב: אני רוצה להבין.

מירי רגב: אני לא רוצה עכשיו לעצור את הליך החקיקה, אבל אני גם לא רוצה שבאמצעות זה תעלו כל הזמן את המחירים בשנה הזאת למי שלא התאגדו.

מירי רגב: אני לא רוצה עכשיו דיון עם הפקידים.

מירי רגב: רק עם חברי הכנסת שאמורים לקבל החלטות.

מירי רגב: אני רוצה שהיועצים המשפטיים יעזרו לי לנסח משהו.

<תומר רוזנר: לא ניסוח, אבל אציע לך משהו אחר.

<אבירם דהרי: זה לא רק לאלה שלא התאגדו אלא גם לנו.

<אבירם דהרי: הם "הורגים" אותנו שנה אחר שנה כדי שנצטרך להיכלל אצלם ואז הם יצחקו לנו בפרצוף.

מירי רגב: צריך לבטל את תאגידי המים.

מירי רגב: בושה וחרפה מה שקורה פה.

<אבירם דהרי: הם עושים את זה בלי למצמץ אפילו.

<אבירם דהרי: חוצפה.

<אבירם דהרי: עד עכשיו 18 מיליון שקל.

<אבירם דהרי: שלחתי מכתב לאבי ליכט והוא אמר לי: תעזוב את ישראל עינב.

<זמר בלונדהיים: שלחת מכתב לאבי ליכט לפני 5 ימים.

<זמר בלונדהיים: יש כבר טיוטת תשובה.

<זמר בלונדהיים: תקבל את התשובה, אל תדאג.

<אבירם דהרי: תענה לי תשובה עכשיו.

<זמר בלונדהיים: כבר ניסחתי את התשובה, אבל מה לעשות שאבי ליכט צריך לענות.

<אבירם דהרי: קדימה, תענה לנו תשובה, נשמע.

<זמר בלונדהיים: מר דהרי, שלחת שאלה, תקבל תשובה.

<זמר בלונדהיים: נדמה לי ש-5 ימים זה זמן סביר.

<אלי ברדה: אבירם דהרי, תאפשר לפקידים לגחך לך בפנים...

<אבירם דהרי: למה התאגיד שלי משלם 9 שקלים לקו"ב מים?

<אלי ברדה: הוא מגחך לו בפנים, לראש רשות מקומית שכואב את הכאב שלו.

מירי רגב: אני לא מבינה איך נרדמתם בשמירה, משרד המשפטים.

מירי רגב: אני משתגעת מכם.

מירי רגב: אני מוכנה לקבל את ההצעה של משרד האוצר ומשרד המשפטים, שמכיוון שהמחירים כבר עלו בינואר, ירדו ועלו- - -

<יחזקאל ליפשיץ: ירדו לאזרח.

מירי רגב: הם לא ירדו לאזרח.

מירי רגב: הוא משלם את זה מכיס אחר.

מירי רגב: עזבו.

מירי רגב: אנחנו נחשוף את הפנים האמיתיות של המהלך הזה.

מירי רגב: אני אומרת ליאיר לפיד שהוא עשוי להיות בבעיה גדולה מאוד.

מירי רגב: אני כבר אומרת לכם, אני הולכת לדבר אתו על זה.

מירי רגב: אנחנו נחשוף את הפנים האמיתיות של המהלך הזה, ש"יעני" הורדתם את המחיר לאזרח אבל העליתם לו את המחיר באמצעות העיריות.

יפעת קריב: אלא אם כן יש רווחים קטנים יותר.

מירי רגב: יפעת קריב, עשי לי טובה.

מירי רגב: לדעתי הם גם "עבדו" על יאיר לפיד, לדעתי גם שר האוצר לא הבין את ההיבט הזה.

<נועה בן אריה: - - -

יעקב אשר: איך אפשר "לעבוד" על יאיר לפיד?

יעקב אשר: מי מצליח "לעבוד" על יאיר לפיד?

יעקב אשר: באמת.

יעקב אשר: ..

מירי רגב: אנחנו נכתוב הצהרה כחלק מהצעת החוק, לפרוטוקול, הצהרה של רשות המים, משרד האוצר ומשרד המשפטים, שלא תהיה במהלך השנה הקרובה עליית מחירים, כי המחירים עלו כבר בחודש ינואר.

מירי רגב: זה מה שאמרתם.

<אלון מסר: לא.

<אלון מסר: לא תהיה עליית מחירים בגין אי-תאגוד.

<אלון מסר: יכול להיות שלכולם יעלו מחירים.

מירי רגב: בגין אי-תאגוד.

מירי רגב: מאה אחוז.

<נועה בן אריה: לא תהיה עליית מחירי רכישת המים.

<נועה בן אריה: לא "מחירי המים".

יעקב אשר: לא תהיה שום סנקציה בעניין הזה.

דוד ביטן: הם קוראים לזה מדד התייעלות, לא תאגוד.

מירי רגב: עלייה ישירה או עקיפה.

<נועה בן אריה: במחירי רכישת המים מ"מקורות".

<נועה בן אריה: לא במחירי המים לאזרח.

מירי רגב: אנחנו אומרים הצהרה לפרוטוקול, שבשנה הקרובה, עד ש"נסגור" את כל הסוגיה הזאת, על אותן רשויות מקומיות שלא התאגדו לא יוטלו סנקציות בשל אי-התאגוד, לא במחיר רכישת המים, ולא סנקציה ישירה או עקיפה אחרת בשל אי-התאגוד.

מירי רגב: עוד הערות?

<אבירם דהרי: אסביר לך כדי שתביני, הם לא אומרים שזה בשל אי-תאגוד אלא קוראים לזה בשם אחר.

<אבירם דהרי: אני רוצה להסביר לך איך פועלים בקריית גת.

דוד ביטן: הם קוראים לזה מדד ההתייעלות.

דוד ביטן: הם מדברים גם על התייעלות, לא רק על תאגוד.

מירי רגב: נעבור להקראת הצעת החוק.

מירי רגב: להלן שמות חברי הכנסת המצביעים: מירי רגב, משה פייגלין איננו, חמד עמאר איננו, רינה פרנקל כאן, יפעת קריב כאן, נחמן שי כאן, זבולון קלפה איננו, דוד אזולאי כאן, ישראל אייכלר איננו.

מירי רגב: במקום ישראל אייכלר יצביע חבר הכנסת יעקב אשר.

יעקב אשר: אני ממלא מקום קבוע בוועדה.

<איתי עצמון: אקרא מתוך הנוסח של הצעת החוק הממשלתית ואוסיף את השינויים שהתקבלו עכשיו בוועדה.

<איתי עצמון: בפסקה (2) שינינו את המועד מ-30 בדצמבר ל-31 בדצמבר 2015.

<אפרת פרוקצ'ה: בכוונה נקבע 30 בדצמבר, וכך גם 30 בינואר ולא 31 בינואר.

<אפרת פרוקצ'ה: עשינו הקבלה, כי ביום לאחר מכן היא תהיה מחויבת להעביר את התאגיד.

<תומר רוזנר: אז זה יהיה ב-1 בפברואר.

<תומר רוזנר: מה קרה?

<יחזקאל ליפשיץ: זה לבקשת השלטון המקומי.

מירי רגב: טוב, נקבע "30 בדצמבר 2015".

<איתי עצמון: בפסקה (2), התיקון הוא להגדרה "שרים".

<איתי עצמון: במקום "שר האנרגיה והמים" יבוא "שר התשתיות הלאומיות האנרגיה והמים".

<איתי עצמון: זה תיקון טכני לחלוטין שעניינו שינוי שם המשרד.

מירי רגב: מקובל עליכם?

<איתי עצמון: שינינו את מועד התחילה ל"30 בינואר 2014".

<איתי עצמון: כעת אציג את התיקונים.

<איתי עצמון: אגיד את הדברים ברמה של עקרונות ואנחנו ננסח במדויק לאחר הדיון.

<איתי עצמון: מדובר על הוראות שיחולו על רשויות מקומיות שהקימו חברה, כלומר תאגיד מים וביוב, עד 30 בדצמבר 2014.

<אפרת פרוקצ'ה: מתאריך ועד תאריך.

<אפרת פרוקצ'ה: כלומר, לא אלה שהקימו לפני.

מירי רגב: אנחנו מדברים על מי שלא הקים עד היום תאגיד ויקים עד 30 בדצמבר 2014.

<איתי עצמון: לגבי אותן רשויות מקומיות, המועד הקובע יידחה מ-1 ביוני 2015 ל-1 ביוני 2016.

<איתי עצמון: נידרש לתקן גם את סעיף 6ז(ב), שעניינו תחילת שלבי ההקמה לקראת תאגוד אזורי.

<איתי עצמון: נקבע שם המועד "31 בינואר 2015" ונידרש לתקן אותו ל"31 בינואר 2016".

<אפרת פרוקצ'ה: צריך לתקן את הוראות המעבר.

מירי רגב: את רוצה להחליף אותו?

<אפרת פרוקצ'ה: אני מייעצת.

<איתי עצמון: קודם כול אני מדבר על התיקונים בחוק העיקרי.

<איתי עצמון: לאחר התיקונים האלה נידרש לתקן את סעיף 63(ג) לחוק ההסדרים האחרון, החוק לשינוי סדרי עדיפויות לאומיים.

<איתי עצמון: סעיף 63(ג) עניינו בהוראות מעבר.

<איתי עצמון: נתקן שם את ההפניה.

<איתי עצמון: לפי סעיף 63(ג) הממונה אמור לפטור חברה מהחובה להצטרף לחברה אזורית בשנה הראשונה שלאחר המועד הקובע "אם קבע כי ביצעה את תוכנית הפיתוח השנתית", כאן כתוב "לשנת 2014" וצריך לתקן ל"שנת 2015".

<איתי עצמון: אני מדבר כרגע על הוראות שחלות על אותן רשויות מקומיות שדיברתי עליהן בראשית הדברים.

<נועה בן אריה: זה מופיע בסעיף 6 להצעת החוק הפרטית.

<נועה בן אריה: צריך פשוט לייבא את סעיף 6 מהצעת החוק הפרטית.

<איתי עצמון: אני מסביר את התיקונים.

<איתי עצמון: נתקן גם את פסקה (2) של סעיף 63(ג).

<איתי עצמון: כתוב בה: "לשם קביעה כאמור בפסקה (1) תגיש החברה המבקשת לממונה דוח כספי שנתי לשנת" – כתוב "2014" ויהיה "2015" – "ותוכנית עסקית חמש שנתית, כפי שיורה לה הממונה".

<איתי עצמון: במקום "עד 31 במרץ 2015" יהיה "עד 31 במרץ 2016".

<איתי עצמון: זה בעצם התאמת כל המועדים בהתאם לתיקון שעליו החליטה הוועדה.

<נועה בן אריה: חישוב של הכול בהתייחס לאלה שלא התאגדו.

מירי רגב: לא התייחסת לסנקציות.

מירי רגב: יש הצהרה לפרוטוקול, שהסנקציות נגזרות מהמועדים.

מירי רגב: כלומר, לא יהיו סנקציות.

מירי רגב: זה דבר אחד.

מירי רגב: יש הצהרה נוספת לפרוטוקול, לגבי המחיר.

מירי רגב: לא ישתנה מחיר הרכישה או רכיב אחר בחישוב העלויות המוכרות של עיריות שלא התאגדו, לא כסנקציה ישירה ולא כסנקציה עקיפה.

<אפרת פרוקצ'ה: בשל אי-התאגוד.

מירי רגב: בשל אי-תאגוד.

מירי רגב: גם זה לטובת הפרוטוקול.

<נועה בן אריה: זה לא ייכנס במסגרת החוק?

<נועה בן אריה: זה רק הצהרה לפרוטוקול?

מירי רגב: זאת התחייבות של נציגי הממשלה ורשות המים במסגרת הדיון היום בוועדת הפנים והגנת הסביבה.

מירי רגב: זה הדבר השני.

מירי רגב: הדבר השלישי- - -

<מרדכי כהן: גם התחייבות של משרדי הממשלה ורשות המים לחבילת תמריצים.

מירי רגב: נושא שלישי, התחייבות של משרדי הממשלה ורשות המים על כך שרשויות מקומיות חלשות- - -

<אלון מסר: לא רק חלשות.

<אלון מסר: תהיה חבילת תמריצים לרשויות מקומיות שמעוניינות להצטרף לתאגיד מים.

<תומר רוזנר: חבילת התמריצים לתאגידים לשם קליטתן של רשויות מקומיות שיהיו מעוניינות בכך, עד למתי?

<אלון מסר: עד מחצית או סוף חודש מרץ.

<אלון מסר: ננסה מהר ככל הניתן.

מירי רגב: עד מחצית חודש מרץ.

מירי רגב: אני מבקשת לקיים דיון בשבוע האחרון של המושב בסוגיה הזאת עם שלושת המשרדים.

דוד ביטן: אבל גם התאגיד הקולט צריך לקבל תמריצים, לא רק הרשות המקומית הנכנסת.

דוד ביטן: אם כבר מצהירים, שיצהירו גם על זה.

<נועה בן אריה: אני מבקשת הבהרה.

<נועה בן אריה: חבילת תמריצים תופנה למי?

<נועה בן אריה: לרשויות מקומיות שהולכות לכיוון מודל אזורי או לרשויות מקומיות שמבקשות להתאגד בכל מודל שהוא?

מירי רגב: לתאגיד הקולט.

דוד ביטן: התאגיד הקולט צריך לקבל תמריץ.

<נועה בן אריה: תאגיד שקולט במודל המדינה או תאגיד שקולט בכל מודל?

<אלון מסר: לא בהכרח.

<אלון מסר: עוד נגיע לוועדה, עוד אין לנו משהו ברור.

יעקב אשר: הם לא שללו גם את מודל צור.

<אלון מסר: לא שללנו שום דבר.

<נועה בן אריה: בסדר.

מירי רגב: הצוות שיציג את ההיבטים האלה הוא צוות משולב של משרד הפנים, משרד התשתיות, משרד האוצר, רשות המים והשלטון המקומי.

מירי רגב: דבר נוסף, יערך דיון עם שר האוצר ונציגי משרד התשתיות ומשרד הפנים, עם מנהל רשות המים והשלטון המקומי, על כך שראשי הרשויות המקומיות והשלטון המקומי אינם מסוגלים לנהל דיאלוג עם רשות המים, דבר שלא ייתכן ואינו תקין.

מירי רגב: אני מבקשת לקיים על כך דיון בהקדם.

מירי רגב: נעשה את זה כבר בחודש מרץ.

<אלי ברדה: זה ניסוח עדין, דיפלומטי משהו.

<אלי ברדה: הוא מתעמר ברשויות המקומיות.

<אלי ברדה: הוא חצוף.

מירי רגב: לגבי תאגידים אזוריים, אני מקבלת את האמירה של יושב-ראש מרכז השלטון המקומי.

מירי רגב: אנחנו מתנגדים לתאגידים האזוריים, אבל נדון בזה בחודש מרץ, לאחר שנציג את עבודת הצוות המשותף לשלושת המשרדים בדיון ממוקד, מתוך כוונה שלי לבטל את תאגידי המים, אבל אם יבואו עם הצעה אחרת של השלטון המקומי אבחן אותה.

מירי רגב: אנחנו נציג את זה כבר במהלך הפגרה לשלושת השרים הרלוונטיים.

סתיו שפיר: יש לי שאלה.

סתיו שפיר: אם כולנו נחושים ברצוננו לבטל את תאגידי המים כליל- - -

יעקב אשר: לא כולם.

סתיו שפיר: חלקנו.

סתיו שפיר: מדוע אנחנו רוצים להשאיר פה את ה-dead line על ההתאגדות?

מירי רגב: אין לי ברירה.

מירי רגב: לפי חוק ההסדרים הם חייבים להתאגד עכשיו, ויש ראשי עיריות שלא רוצים להתאגד.

סתיו שפיר: אבל אם אנחנו כבר פותחים את זה אז בואו נפתח את זה כך שהם לא יצטרכו להתאגד.

מירי רגב: אי אפשר.

מירי רגב: הגענו להסכמה עם הממשלה לגבי שנה, ותאמיני לי שזה הישג אדיר.

מירי רגב: לפני שנה לא היינו עושים את זה.

מירי רגב: זה הישג אדיר ופה אני רוצה להודות שוב לשלושת השרים.

מירי רגב: כאשר השרים רוצים רואים שהפקידים לא קובעים.

מירי רגב: כשהשרים החליטו שצריך לעשות חשיבה מחודשת בעניין תאגידי המים זה קורה, ולא הפקידים קובעים.

מירי רגב: אני רוצה להודות גם לשר התשתיות וגם לשר האוצר ולשר הפנים על המהלך הזה.

יעקב אשר: צריך להודות גם למרכז השלטון המקומי.

מירי רגב: ליושב-ראש מרכז השלטון המקומי ולכל צוות מרכז השלטון המקומי וגם קצת לוועדת הפנים והגנת הסביבה שמובילה את זה.

מירי רגב: אני מבקשת להצביע על הצעת החוק, בכפוף לאישור ועדת הכנסת.

מירי רגב: אני מקבלת את הערתו של דב חנין, נעשה הצבעה שמית.

מירי רגב: חברת הכנסת מירי רגב – בעד חברת הכנסת רינה פרנקל – בעד חברת הכנסת יפעת קריב – בעד חבר הכנסת נחמן שי – בעד חבר הכנסת דוד אזולאי – בעד חבר הכנסת יעקב אשר (מחליף את חבר הכנסת ישראל אייכלר) – בעד

מירי רגב: נגד – אין

מירי רגב: הצעת חוק תאגידי מים וביוב (תיקון מס' 7), התשע"ד-2014, המשולבת עם הצעת חוק תאגידי מים וביוב (תיקון – דחיית מועדים), התשע"ד-2014, עם התיקונים שהוכנסו בה נתקבלה.

מירי רגב: האם יש פה מישהו מחברי הכנסת שאמור להצביע ולא קראתי את שמו?

מירי רגב: אין.

מירי רגב: 6 בעד, אין מתנגדים ואין נמנעים.

מירי רגב: הצעת החוק עברה.

מירי רגב: תודה רבה לכם.